SKRIFTLIG FORESPØRGSEL E-1913/00

af Armando Cossutta (GUE/NGL) til Kommissionen

(16. juni 2000)

Om: Asbest i Europaskolen i Luxembourg

I marts sidste år fandt en specialiseret virksomhed, som havde fået til opgave at foretage en inspektion, spor af asbest i visse vægpaneler og omkring visse rør i den luxembourgske Europaskoles vuggestue og

børnehave. Den 7. maj 1999 bad bestyrelsen for Småbørnscentret Kommissionen, der er ansvarlig for forvaltningen af bygningerne, om at bestille en ny undersøgelser, om at indkapsle den asbest, der var fundet i panelerne, og om snarest muligt mens børn og pædagoger midlertidigt blev evakueret at gennemføre en tilbundsgående rengøring af lokalerne, herunder udskiftning af de rør, der indeholder asbest.

Siden da er det eneste der er sket, at nogle eksperter fra Det Fælles Forskningscenter i Ispra har foretaget målinger af atmosfæriske partikelemissioner, hvorefter hele sagen er blevet hyllet i tavshed. Europa-Parlamentets generalsekretær har ligeledes ikke modtaget noget som helst svar på sin anmodning om, at der ikke i det mindste bliver gennemført en yderligere undersøgelse. I mellemtiden udsættes børn og pædagoger her et år efter stadig for alvorlige sundhedsrisici.

- Mener Kommissionen ikke, at det i overensstemmelse med forsigtighedsprincippet er absolut nødvendigt, at der foretages noget for at rette op på denne situation?

- Er den især ikke enig i, at der bør træffes bestemmelse om, at vuggestuen og børnehaven skal rømmes midlertidigt, så arbejdet kan gennemføres i den tilstundende sommerperiode, hvor antallet af børn er væsentligt lavere?

- Hvilket politisk signal tror Kommissionen, at den giver ved sin ligegyldighed over for spørgsmål om sundhed og sikkerhed på arbejdspladsen i modstrid med den relevante EU-lovgivning?

- Er det en politik, som den nye Kommission under Romano Prodi har til hensigt at følge?

Svar afgivet på Kommissionens vegne af Neil Kinnock

(7. september 2000)

Kommissionen deler naturligvis det ærede medlems bekymringer med hensyn til forekomsten af asbest i de bygninger, hvor det interinstitutionelle småbørnscenter i Luxembourg har til huse.

Følgende foranstaltninger er blevet eller er ved at blive truffet:

- I april 1998 viste en grundig gennemgang af de materialer, der blev anvendt ved opførelsen af småbørnscentret, at der ved opførelsen af to af de tre bygninger var anvendt asbestholdige materialer. Der blev derfor truffet foranstaltninger til at indkapsle materialerne på en sådan måde, at asbest ikke frigøres til luften.

- Luftens kvalitet er med regelmæssige mellemrum blevet kontrolleret af AIB Vinçotte (specialfirma udpeget ved licitation) og siden hen af lægetjenesten under det fælles forskningscenter (FFC) i Ispra (ISO 9002 attesteret) i nært samarbejde med to forskningsinstitutter under FFC. Ved hjælp af optiske og elektroniske mikroskoper har disse ekspertenheder kunnet bekræfte, at luften ikke indeholder asbestfibre. En anmodning fra Europa-Parlamentets tjenester om en yderligere ekspertudtalelse blev besvaret den 9. december 1999 og imødekommet uden forsinkelse. Rapporten fra denne ekspert stemte overens med resultaterne af det arbejde, der var udført af AIB og FFC.

- Ud fra forsigtighedsprincippet planlægges det dog sammen med bygningsejeren og de luxembourgske myndigheder at fjerne asbesten fra bygningerne. Et første pilotforsøg med den planlagte teknik vil blive gennemført i de kommende uger, når børnene er væk fra centret i sommerferien. Yderligere arbejder vil blive gennemført ud fra forsøgsresultaterne, og arbejdet skulle kunne starte så snart som muligt. Samtidig leder Kommissionen aktivt efter alternative bygninger, som skal huse centret, mens asbesten fjernes.

- Spørgsmålet er ikke blevet hyllet i tavshed. Anvendelsen af asbest ved opførelsen af småbørnscentrets bygninger har konstant været på dagsordenen for møderne i forvaltningskomitéen for småbørnscentret siden begyndelsen af 1999. Mellem 2 og 4 repræsentanter for Kommissionen deltager i alle møder og informerer villigt mødedeltagerne fra andre institutioner, og ved nogle lejligheder ledsages de af specialister på et bestemt område som f.eks. lægetjenesten. Når der anmodes herom, uddeles der

ekspertrapporter, og der tilrettelægges særlige møder med f.eks. sikkerheds- og hygiejnetjenesten. Repræsentanter for Europa-Parlamentet deltager desuden i de regelmæssige møder, som Kommissionen tilrettelægger med udlejeren, som er den luxembourgske administration for offentlige bygninger. I disse og lignende spørgsmål går Kommissionens kontakt med Parlamentet gennem dets generaldirektør for personale.

- Sundhed og sikkerhed på arbejdspladsen og de steder, hvor børn plejes, er ikke og har aldrig været ligegyldige spørgsmål for Kommissionen. Af ovenstående faktiske redegørelse fremgår det derimod klart, at en diagnose blev udarbejdet uden forsinkelse, at udbedringer blev iværksat, at situationen er blevet overvåget nært og omhyggeligt, at tre kvalificerede organer har fremlagt rapporter om, at luftbårne asbestfibre ikke forefindes, at forvaltningskomitéen systematisk har givet information og at der er indledt en procedure for at fjerne asbesten uden risiko for børnene.